Komisijos reglamentas (EB) Nr. 2543/1999
1999 m. gruodžio 1 d.
dėl šalių ir teritorijų nomenklatūros Bendrijos išorės prekybos statistikai ir valstybių narių tarpusavio prekybos statistikai
(tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1995 m. gegužės 22 d. Tarybos reglamentą (EB) Nr. 1172/95 dėl statistinių duomenų apie Bendrijos ir jos valstybių narių prekybą su šalimis, kurios nėra narės [1], su paskutiniais pakeitimais, padarytais Reglamentu (EB) Nr. 374/98 [2],
kadangi:
(1) pagal Reglamento (EB) Nr. 1172/95 9 straipsnį įdiegti šalių ir teritorijų nomenklatūrą yra Komisijos pareiga;
(2) tokios nomenklatūros redakcija, kuri įsigalioja nuo 1999 m. sausio 1 d., buvo išdėstyta Komisijos reglamento (EB) Nr. 2645/98 [3] priede;
(3) nuo 1999 m. sausio 1 d. šalių ir teritorijų nomenklatūra grindžiama ISP alfa-2 standartu; reikėtų nustatyti pereinamąjį laikotarpį, per kurį valstybės narės galėtų prisitaikyti prie padarytų dalinių pakeitimų; kadangi siekiant paprastumo šis pereinamasis laikotarpis privalo baigtis įsigaliojus nuostatoms, kuriomis patikslinamos bendrojo administracinio dokumento taisyklės;
(4) kadangi šiame reglamente numatytos priemonės atitinka Prekybos prekėmis su šalimis, kurios nėra narės, statistikos komiteto nuomonę,
PRIĖMĖ ŠĮ REGLAMENTĄ:
1 straipsnis
Šalių ir teritorijų nomenklatūros Bendrijos išorinės prekybos statistikai ir valstybių narių tarpusavio prekybos statistikai redakcija, kuri įsigalioja nuo 2000 m. sausio 1 d., išdėstoma šio dokumento priede.
2 straipsnis
Šis reglamentas įsigalioja nuo 2000 m. sausio 1 d.
Kol įsigalios Komisijos reglamento (EEB) Nr. 2454/93 [4] 37 ir 38 priedus patikslinančios nuostatos, valstybės narės gali naudoti šio reglamento priede nurodytus triženklius kodus.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1999 m. gruodžio 1 d.